«Top Model»-Sunniva (18) følte seg presset av TV3
I kveldens episode av «Top Model», hvor supermodell Siri Tollerød (25) er programleder, var det Sunniva som trakk det korteste strået, og måtte forlate konkurransen. Sistnevnte er lite fornøyd med hvordan hun blir fremstilt av TV3. Ifølge 18-åringen klippet TV3 bort intervjuet hvor «Topmodel»-deltakeren snakker ut om sykdommen sin, tvang henne til å klippe håret kort, og kalte henne lite samarbeidsvillig når hun nektet å snakke om sin profilerte far, tidligere proffrytter Dag Erik Pedersen.- Jeg var veldig bestemt på at jeg ikke ville snakke om ham. Men følte meg presset til å gjøre det. Hvis jeg ikke svarte på spørsmål om faren min fortalte de meg at jeg var lite samarbeidsvillig, og da fikk jeg følelsen av at jeg kom til å ryke hvis jeg ikke snakket om ham, forteller hun til VG. - Hva ville TV3 at du skulle fortelle ? - De ville at jeg skulle prate om hvordan det er å være kjendisdatter og da jeg tilslutt ga etter klippet de sammen scenene slik at det fremstår som om jeg bare snakker om ham. - Grunnen til at jeg er veldig bevist på og ikke snakke om faren min er at jeg ikke vil bruke han for å komme meg opp og frem. Det har jeg aldri gjort. - Tror du at TV3 bare tok deg med fordi du er datteren til Pedersen? - Jeg var veldig bestemt på og ikke nevne han under castingen, så der og da følte jeg det ikke slik. Men i ettertid får man jo en litt annen følelse av det hele.Faren til Sunniva, Dag Erik Pedersen, synes det er trist hvordan TV3 har behandlet datteren. - Det konseptet TV3 har laget er jo bare klippet i stykker. Jeg vet at Sunniva ga TV3 tydelig beskjed om at hun ville stå på egne bein, og når de da presser henne opp i et hjørne føler hun seg selvfølgelig ikke godt behandlet. Som pappaen til Sunniva var det ikke noe godt å få henne hjem i en slik tilstand, sier en oppgitt Dag Erik til VG. Under kveldens episode får Sunniva beskjed om å klippe håret kort. Pedersen reagerer på dette. - Jeg synes det er usympatisk og har aldri vært med på liknende. Jeg føler det er rart at de velger å gjøre slike ting, som å klippe vekk alt håret. Hvem er det som tror at det blir god TV av det?. Jeg synes det er tøft å se på og synes juryen er veldig hard. Jeg ble sint når jeg så hvordan de oppførte seg mot jentene. Det er bare jenter som vil ha drømmen sin oppfylt, og så møter de folk fra en produksjon og en jury som bare er kyniske. Det er trist.I januar ble Sunniva syk og var preget av sykdom under store deler av Topmodel-innspillingen. Også dette valgte TV 3 å klippe bort. - Jeg var syk under hele oppholdet. Jeg var sliten, utmattet, og fikk store utslett på brystet som følge av stress under opptakene. Dette forklarte jeg også til TV 3 som filmet meg masse når jeg snakket om sykdommen. I ettertid har de valgt å kutte bort alt. Det fører jo til at jeg føler meg ganske idiotisk i den episoden som ble sendt i dag. Line Vee Hanum, presseansvarlig for Topmodel mener TV3 har tatt bort klippene fordi de ikke var relevante.- Folk blir jo spurt om ting som er relevant, og Sunniva har jo en kjent far - som det da blir naturlig å spørre om. Jentene blir filmet hele tiden, så da må man velge ut de beste historiene. Det er ukjent for meg at hun har snakket om sykdommen sin, men har man ikke tatt det med er det fordi man ikke har funnet det relevant. - Tok dere med Sunniva fordi hun er datter av en kjendis? - Vi har valgt ut folk som skal kunne hevde seg som modeller, ikke fordi de er datter av en kjendis. Sunniva er en flott jente som passet til kriteriene, sier Hanum, og legger til at det er trist at Sunniva fikk en negativ erfaring av å være med på «Top Model». - Jeg synes det er leit at hun går ut av «Top Model» med denne opplevelsen. Det er en del av spillet å skulle gjøre om på utseende. Makeover-delen av programmet har vært et fast innslag i alle episoder av «Top Model». Det er et prosjekt for at jentene skal være lettere å style når de er modeller. Man selger et utseende og da må man etterfølge det som kreves av forandringer, fastslår hun.
«Top Model»-deltaker Sunniva Veliz Pedersen mener TV3 presset henne til å snakke om kjendisfaren Dag Erik Pedersen. Nå raser sykkelproffen på vegne av datteren.